Sak i Eiermøte 26.05.2025

**Nominasjon av kandidater til konsernstyret i Å Energi**

**Kort bakgrunn**

Å Energi er et av Norges største selskap og skal ha et svært kompetent styre. Gjennom Aksjonæravtalen skal de samordnede kommunale eierinteressene utpeke seks av styrets 12 medlemmer, inkludert styreleder og nestleder. I og med at de samordnede kommunene dermed utpeker et flertall i styret påhviler et betydelig ansvar om å velge styremedlemmer som sikrer god styring av Selskapet og god forvaltning av eiernes kapital. Alle styrerepresentanter velges for to år av gangen, men kan skiftes ut tidligere dersom eierne ønsker det.

I forarbeidene til fusjonen og Samordningsavtalen kommer det også klart til uttrykk at *det er ønskelig at flere av styrets medlemmer har erfaring fra de øverste posisjonene i noen av Norges ledende og store konsern*. Videre at *noen av styrets medlemmer også bør ha god regional forankring*.

AU er valgkomite for de samordnede kommunene og foreslår kandidater til de seks kommunalt oppnevnte styreplassene samt vararepresentanter. AU sørger i prosessen for dialog med Statkraft slik at de til sammen åtte aksjonærvalgte representantene utgjør et kollegium med nødvendig kompetanseprofil. Samtidig er det viktig for AU å påse at kandidatene til kommunenes styreplasser gjennom nominasjonsprosessen gjøres godt kjent med kommunenes avtalefestede rettigheter og gjeldene eierstrategi. AU vil alltid legge frem en samlet innstilling for Eiermøte, som i praksis beslutter valgene av de kommunalt oppnevnte styremedlemmene.

Det endelige formelle styrevalget gjøres av selskapets generalforsamling. I GF stemmer leder av AU etter fullmakt på vegne av det samordnede kommunale eierfellesskapet i henhold til Samordningsavtalen.

**Styrets oppgaver**

Styret har kontroll- og oppfølgingsansvar for selskapet. Styret skal stå for den overordnede ledelsen av virksomheten og blant annet sørge for forsvarlig ledelse, organisering og en betryggende kontroll. Styret skal også utvikle strategier for selskapet og bidra til verdiskapingen.

**Kommunalt valgte styremedlemmene i inneværende periode er:**

Styreleder: Maria Moræus Hanssen (fra 2023)

Nestleder: Ann-Christin Andersen (tidligere styreleder i Glitre Energi)

Medlem: Lars Erik Torjussen (tidligere styreleder i Agder Energi)

Medlem: Tove Elisabeth Pettersen (styremedlem i Å Energi fra 2023)

Medlem: Lars Petter Maltby (fra 2022. Tidligere varamedlem til styret i Agder Energi)

Medlem: Morten A. Yttreeide (fra 2022. Tidligere styremedlem i Glitre Energi)

1.vara: Leif Atle Beisland

2.vara: Gro Undrum

3.vara: Ragnar Thor Grundtvig Søegaard

**Prosessen fram mot innstilling av kandidater**

AU har gjennom høsten 2024 og vinteren 2025 hatt evaluering og valg av styremedlemmer helt øverst på sin dagsorden. Viktige forutsetninger, kompetanseprofiler og aktuelle kandidater er grundig kartlagt og vurdert med hjelp av både eksterne og interne ressurser. Rekrutteringsselskapet Amrop har også denne gangen vært ekstern leverandør av konsulentbistand, etter at de i en konkurranse i 2022/23 fikk dette oppdraget for første gang.

Det har vært gjennomført individuelle samtaler med alle nåværende styremedlemmer, AU har hatt tilgang til sittende styrets egenevaluering og det har vært samtaler med Statkraft og konsernledelsen. I nært samarbeid med Amrop er andre relevante kapasiteter kartlagt og vurdert gjennom intervjurunder.

Ved sammensetting av konsernstyre i et selskap som Å Energi vil det alltid være et sett av vurderingskriterier i prosessen. Forhold som bl.a. relevante kompetanser og erfaringer, kontinuitet vs fornyelse, personlige egenskaper og komplementære ferdigheter i forhold til et samlet styrekollegium er blant de aller viktigste forhold som skal ivaretas.

**Innstilling av kandidater for kommende styreperiode**

AU har konkludert sitt arbeid som valgkomite med følgende innstilling:

Styreleder: Maria Moræus Hanssen (gjenvalg)

Nestleder: Geir Bergskaug (ny)

Medlem: Morten Andre Yttreeide (gjenvalgt)

Medlem: Lars Petter Maltby (gjenvalgt)

Medlem: Synne Homble (ny)

Medlem: Liv Fiksdahl (ny)

1. vara: Gro Undrum (gjenvalg) [Biografi på LinkedIn](https://www.linkedin.com/in/groundrum/)

2. vara: Ragnar Thor Grundtvig Søegaard (gjenvalg) [Biografi på LinkedIn](https://www.linkedin.com/in/ragnar-soegaard-93712519/)

3. vara: Lindy Taraldsen Berge (ny) [Biografi på LinkedIn](https://www.linkedin.com/in/lindy-taraldsen/)

Vedlagt saksnotatet følger en oppsummering av bakgrunnen til de seks som innstilles til faste plasser.

**Prinsipp for styrehonorar**

Styrehonorarene for 2024 var kr 240 000 for styremedlemmer og kr 480 000 for styreleder. I tråd med vedtak på eiermøtet i mai 2023, om at honorarene «*skal ligge omtrent på nivå med øvre kvartil for statlige selskaper»,* justeres beløpene i samsvar med siste styrehonorarundersøkelse fra Norsk Institutt for Styremedlemmer (2023). Dette innebærer en økning på 6,6 %, til kr 256 000 for styremedlemmer og kr 512 000 for styreleder. Virkningen gjøres gjeldende fra og med Generalforsamlingen i 2025.

**Forslag til vedtak i eiermøte**

*Eiermøte slutter seg til arbeidsutvalgets innstilling av kandidater til styreplasser i Å Energi 2025 – 2027.*

Lillesand, 24.04.2025

For AU

Einar Holmer-Hoven

Leder av AU